Adyge mak

Adyge mak (Адыгэ макъ, ”Adygen ääni”) on Adygeiassa Venäjällä ilmestyvä adygenkielinen sanomalehti.

Lehti on perustettu vuonna 1923. Vuodesta 1926 lähtien se ilmestyi nimellä Adyge pseuk (”Adygeian elämä”), myöhemmin niminä olivat Guptše-uat (”Sirppi ja vasara”) ja Kolhoz byrak (”Kolhoosielämä”). Aluksi lehteä painettiin arabialaisella ja vuodesta 1927 latinalaisella kirjaimistolla. Vuodesta 1938 lähtien se ilmestyi kyrillisellä kirjaimistolla nimellä Sotsialistitšeske Adygei (”Sosialistinen Adygea”). Lehden toimitus työskenteli vuoteen 1936 saakka Krasnodarissa ja sen jälkeen Maikopissa.

Adyge mak ilmestyy viidesti viikossa 4 000 kappaleen painoksena. Sen teemoja ovat Adygeian tasavallan yhteiskuntaelämä, talous ja politiikka sekä adygejen historia, kieli ja kulttuuri. Neljästi vuodessa toimitus julkaisee yhteisen numeron muissa adygetasavalloissa ilmestyvien Adyge psalen (Naltšik) ja Tšerkes heku (Tšerkessk) -lehtien kanssa.

Aiheesta muualla
 Adyge makin sivusto

Venäläiset sanomalehdet